S-229/2008

Mál þetta, sem þingfest var 14. maí sl. og dómtekið sama dag, er höfðað með ákæru ríkissaksóknara, dagsettri 9. apríl 2008, á hendur M-kk-þgf E-kk-þgf M-kk-þgf, kt. 000000-0000, Heiðarvegi 49, Vestmannaeyjum,

„fyrir sérstaklega hættulega líkamsárás, með því að hafa, aðfaranótt sunnudagsins 14. október 2007, á lóð hússins við Boðaslóð 14, Vestmannaeyjum, slegið B-kk-þf A-kk-þf, kennitala 000000-0000, í hnakkann með steini og stungið hann í bakið með brotnum flöskustúti með þeim afleiðingum að B-kk-nf hlaut kúlur á hnakka og 4 sm skurð við vinstra herðablað.

Háttsemi ákærða telst varða við 2. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

Þess er krafist að ákærði verði dæmdur til refsingar.“

Ákærði kom fyrir dóminn við þingfestingu málsins og játaði rétta þá háttsemi sem lýst er í ákæru.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda hafði verið gefinn kostur á að tjá sig um lagaatriði og ákvörðun viðurlaga. Fyrir dóminum kvaðst ákærði ekki hafa haft ásetning til þess að meiða nokkurn, honum hefði verið hent út úr gleðskap af félögum sínum og verið á leið heim til sín þegar atburðurinn átti sér stað. Því hefði árásin verið framin í reiði. Ákærði kvaðst hafa rætt við brotaþola strax á eftir og greitt honum bætur. Krafðist verjandi ákærða vægustu refsingar sem lög leyfa auk þess að þóknun hans yrði greidd úr ríkissjóði.

Í gögnum málsins kemur fram að tvö vitni sáu ákærða slá árásarþola í höfuðið með steini og þá mundi ákærði hjá lögreglu að hann hefði brotið flöskuna í þeim tilgangi að hóta þeim sem voru í kringum hann. Verður ákærði því sakfelldur fyrir brot sitt en játning ákærða fær stoð í gögnum málsins. Með vísan til dómaframkvæmdar þykir háttsemin réttilega heimfærð undir 2. mgr. 218. gr. almennra hegningarlaga nr. 19/1940. Ákærði hefur með háttsemi sinni unnið sér til refsingar.

Samkvæmt áverkavottorði, sem liggur fyrir í málinu, kemur fram að árásarþoli hafi verið með tvær kúlur yfir hnakka auk þess að hafa fengið fjögurra sentimetra grunnan skurð á bakið við vinstra herðablað sem var saumaður með fjórum sporum.

Samkvæmt sakavottorði, sem liggur frammi í málinu, hefur ákærða ekki verið gerð refsing áður. Við ákvörðun refsingar verður höfð hliðsjón af 1., 3., 4., 7. og 8. tl. 1. mgr. 70. gr. almennra hegningarlaga. Sú málsvörn ákærða að hann hafi unnið verkið í reiði þar sem honum hafi verið vísað út úr gleðskap félaga sinna verður ekki metin honum til refsilækkunar. Með hliðsjón af skýrri játningu ákærða, því að honum hefur ekki verið gerð refsing áður og ungs aldurs hans, svo og því að árásin var tilefnislaus og framin með hættulegu vopni sem gat haft mjög miklar afleiðingar í för með sér, þykir refsing ákærða hæfilega ákveðin fangelsi í fimm mánuði. Rétt þykir að skilorðsbinda refsinguna og skal hún niður falla að liðnum þremur árum frá birtingu dóms þessa haldi ákærði almennt skilorð 57. gr. almennra hegningarlaga nr. 19/1940.

Þá skal ákærða gert að greiða allan sakarkostnað sem er kostnaður vegna öflunar læknisvottorðs, 7.500 krónur, auk þóknunar skipaðs verjanda ákærða, P-kvk-ef B-kvk-ef héraðsdómslögmanns, sem þykir hæfilega ákveðin 99.600 krónur að meðtöldum virðisaukaskatti.

Mál þetta sótti K-kk-nf G-kk-nf H-kk-nf, sýslumaður í Vestmannaeyjum.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, M-kk-nf Ö-kk-nf M-kk-nf, skal sæta fangelsi í fimm mánuði en fresta skal fullnustu refsingarinnar og hún niður falla að liðnum þremur árum frá birtingu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði greiði allan sakarkostnað, 107.100 krónur, þar með talda þóknun skipaðs verjanda síns, P-kvk-ef B-kvk-ef héraðsdómslögmanns, 99.600 krónur.

Á-kvk-nf G-kvk-nf.